אישה עם שלושה ילדים ועז

**אישה עם שלושה ילדים ועז** (באנגלית: **Woman with Three Children and a Goat**) הוא ציור שמן על בד מאת הצייר ההולנדי ניקולאס מאס, שנוצר ככל הנראה בין השנים 1649–1653, בראשית דרכו האמנותית. היצירה מתארת אישה צעירה המטפלת בשתי ילדות ובתינוק היושב על גב עז. הציור מאופיין באופי מסתורי ומעורר פרשנות, והוא נחשב לאחת היצירות המוקדמות של מאס מתקופת עבודתו בסביבתו של רמברנדט.

## רקע
הציור נוצר בראשית הקריירה של ניקולס מאס, בתקופה שבה פעל בסדנתו של רמברנדט. במשך השנים הועלו הצעות שונות לפירוש הנושא של היצירה. הכותרת המסורתית של הציור מן המאה ה-19 הייתה "הצוענייה הספרדייה", בשל ההנחה שהאמן הושפע מן הסיפור *Het Spaens heydinnetje* מאת יאקוב קאטס, שפורסם בשנת 1637 ועובד מאוחר יותר למחזה. בסיפור מתוארת ילדה אצילה שנחטפה בידי צוענייה ונאלצה לגדול בקרב קבוצה של נערות צועניות עד שניצלה בידי אציל שהתאהב בה. אף על פי שמספר מרכיבים מן הסיפור, כגון דמות הצוענייה, התינוק ונערות המחזיקות ורדים, מופיעים גם בציור, פרטים אחרים אינם תואמים את העלילה ולכן נראה כי הכותרת המסורתית אינה מסבירה את אופיו החריג של הציור. גם פרטי הלבוש של האישה אינם תואמים לבוש צועני טיפוסי.

## תיאור היצירה
במרכז הקומפוזיציה ניצבת אישה צעירה המטפלת בתינוק היושב על גב עז. היא נשענת אליו ברוך ומחזיקה אותו כדי לסייע לו לשבת זקוף על גב החיה. התינוק לבוש בבגד צהוב, נועל נעליים רקומות וחובש כובע קטן מתחת לברט מעוטר בנוצה. על כתפו מונחים שרשראות אלמוג אדום. בחזית התמונה יושבת אחותו הבכורה של הילד, לבושה שמלה חומה מעל חולצה מעוטרת בזהב. בידיה היא מחזיקה ורדים ובחיקה תוף קטן, ובמותניה תלוי נרתיק מחטים לסריגה. אחות נוספת מופיעה בצד הימני של התמונה בפרופיל, על רקע שיח ורדים. שתי הילדות לבושות בגוונים של חום ואדום כהה ומבטן מופנה אל מחוץ לתמונה.

## פרשנות וסמליות
ייתכן כי היצירה היא דיוקן משפחתי אלגורי. לבושה הפשוט של האישה – שמלה אדומה, חולצה לבנה וסינר חום – מרמז כי היא ככל הנראה מינקת או משרתת. האמן הדגיש את הקשר בינה לבין התינוק באמצעות מיקומם המרכזי והניגוד בין בגדיה האדומים לבגדו הצהוב. המוטיב של ילד היושב על גב עז היה נפוץ בדיוקנאות ילדים במאה השבע עשרה וסימל את הצורך לרסן את התאווה ולחנך את הילד לחיים מוסריים. בכך מוצגת המינקת כדמות המנחה את הילד בדרכו לגדול כראש המשפחה העתידי. שרשראות האלמוג שעל כתפו של הילד נתפסו באותה תקופה כקמעות המגינים מפני מחלות.
[250px|ממוזער|שמאל|[אברהם מגרש את הגר וישמעאל (ניקולאס מאס)|אברהם מגרש את הגר וישמעאל ]]

[200px|ממוזער|ימין|[ישו מברך את הילדים, ציור מאת ניקולאס מאס]]
## השוואות ליצירות אחרות
חוקרים קשרו את היצירה לעבודות מוקדמות אחרות של מאס מראשית שנות החמישים של המאה השבע עשרה. בין היצירות הקרובות מבחינה סגנונית נזכרים הציור אברהם מגרש את הגר וישמעאל משנת 1653, שבו דמות הגר דומה במאפייניה לדמות המינקת בציור זה, וכן הציור *ישו מברך את הילדים*, שנוצר ככל הנראה באותה תקופה. בנוסף הושוותה דמות האישה לרישום המתאר את הגר והמלאך ליד הבאר בדרכה לשור, המתוארך לסביבות השנים 1652–1653. ביצירות אלה ניכרים מאפיינים משותפים כגון פלטת צבעים מאופקת, דמויות בעלות נוכחות מונומנטלית ושימוש דרמטי באור וצל, המצביעים על השפעתו של רמברנדט ועל השתייכות היצירה לשלב מוקדם ביצירתו של מאס.

## ייחוס ותיארוך
כאשר הופיע הציור בשוק האמנות בשנת 1796 יוחס בטעות לרמברנדט, בשל חתימה מזויפת שנשאה את שמו. רק בשנת 1910 ייחס אותו אלפרד פון וורצבך לניקולס מאס, וייחוס זה התקבל בידי רוב החוקרים. עם זאת, בשנת 1996 העלה ויליאם רובינסון ספק בייחוס הישיר למאס והציע לראות בו יצירה של אסכולת רמברנדט. למרות זאת, הדמיון ליצירותיו המוקדמות של מאס והמאפיינים הסגנוניים המשותפים מחזקים את ההשערה כי מדובר ביצירה מוקדמת שלו, שנוצרה בסדנת רמברנדט בין השנים 1649–1653.

## תולדות הבעלות
ניתן לעקוב אחר תולדות הציור לפחות עד המאה השמונה עשרה. בעליו המתועד הראשון היה ווטר פלקניר, בן למשפחת פטריצים אמסטרדמית חשובה. בשנת 1813 היה הציור ברשותו של הסוחר ואספן האמנות יוזפוס אוגוסטינוס ברנטאנו, אשר העניק לו מקום בולט באוספו, כפי שנראה בדיוקן שצייר אדריאן דה לליה. במהלך המאות שלאחר מכן עבר הציור בין אספנים חשובים נוספים, בהם אנתוני נתן דה רוטשילד, אלפרד צ'ארלס דה רוטשילד, הבנקאי ואספן האמנות ג'יי. פי. מורגן והאספן ההולנדי אנטון סי. ר. דרסמן.

## הערות שוליים

קטגוריה:ציורים מהמאה ה-17
קטגוריה:ציורי שמן
קטגוריה:ציורי ז'אנר
קטגוריה:בעלי חיים באמנות
קטגוריה:ילדים בציור
קטגוריה:כלי נגינה באמנות
קטגוריה:ציורים באוסף ליידן
קטגוריה:ניקולאס מאס: ציורים